HR Službeni list Europske unije 234

32007D0379



SLUŽBENI LIST EUROPSKE UNIJE 25.05.2007.

ODLUKA KOMISIJE

od 25. svibnja 2007.

o neuvrštavanju fenitrotiona u Prilog I. Direktivi Vijeća 91/414/EEZ te o povlačenju odobrenja za sredstva za zaštitu bilja koja sadrže tu tvar

(priopćeno pod brojem dokumenta C(2007) 2164)

(Tekst značajan za EGP)

(2007/379/EZ)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 2. četvrti podstavak,

budući da:

(1) Člankom 8. stavkom 2. Direktive 91/414/EEZ predviđeno je da država članica tijekom razdoblja od 12 godina od priopćenja o toj Direktivi može odobriti stavljanje na tržište sredstva za zaštitu bilja koja sadrže aktivne tvari koje nisu navedene u Prilogu I. toj Direktivi i koja su već na tržištu dvije godine nakon datuma priopćenja, dok se u međuvremenu te tvari postupno ispituju u okviru programa rada.

(2) Uredbama Komisije (EZ) br. 451/2000 (2) i (EZ) br. 703/2001 (3) utvrđuju se detaljna pravila za provedbu druge faze programa rada iz članka 8. stavka 2. Direktive 91/414/EEZ i uspostavlja se popis aktivnih tvari koje je potrebno ocijeniti s ciljem njihova mogućeg uvrštenja u Prilog I. Direktivi 91/414/EEZ. Na taj je popis uvršten fenitrotion.

(3) Utjecaj fenitrotiona na zdravlje ljudi i na okoliš procjenjuje se u skladu s odredbama propisanima uredbama (EZ) br. 451/2000 i (EZ) br. 703/2001 za brojne uporabe koje predlaže podnositelj prijave. Nadalje, tim se uredbama određuju države članice izvjestiteljice koje Europskoj agenciji za sigurnost hrane (EFSA) u skladu s člankom 8. stavkom 1. Uredbe (EZ) br. 451/2000 podnose odgovarajuća izvješća o ocjeni te preporuke. Država članica izvjestiteljica za fenitrotion bila je Ujedinjena Kraljevina i sve su predmetne informacije dostavljene 4. studenoga 2003.

(4) Izvješće o ocjeni u okviru radne skupine za vrednovanje stručno su pregledale države članice i EFSA i dostavile ga Komisiji 13. siječnja 2006. u obliku zaključka EFSA-e o stručnom pregledu procjene rizika od pesticida s aktivnom tvari fenitrotion (4). To su izvješće u okviru Stalnog odbora za prehrambeni lanac i zdravlje životinja pregledale države članice i Komisija i konačnu inačicu dovršile 14. srpnja 2006. u obliku izvješća Komisije o pregledu fenitrotiona.

(5) Tijekom ocjene te aktivne tvari uočene su brojne nedoumice. Na temelju raspoloživih podataka procijenjena izloženost izvođača i radnika nije se pokazala prihvatljivom. Osim toga, procijenjena akutna izloženost potrošača ne može se smatrati prihvatljivom i s obzirom da nedostaje veliki broj podataka o djelovanju određenih proizvoda razgradnje koji mogu biti prisutni u sirovim ili prerađenim proizvodima, nije bilo moguće utvrditi na temelju raspoloživih podataka da fentrotion ispunjava kriterije za uvrštenje u Prilog I. Direktivi 91/414/EEZ.

(6) Komisija je pozvala podnositelja prijave da dostavi primjedbe na rezultate stručnog pregleda i priopći namjerava li ustrajati na uvrštenju tvari u Prilog. Podnositelj izvješća je dostavio svoje primjedbe koje su pozorno razmotrene. Međutim, unatoč argumentima koje je iznio podnositelj izvješća, navedene nedoumice nije bilo moguće riješiti i ocjene pripravljene na temelju dostavljenih informacija, evaluiranih na sastancima stručnjaka EFSA-e, pokazale su da se u okviru predloženih uvjeta uporabe ne može očekivati da sredstva za zaštitu bilja koja sadrže fenitrotion općenito zadovolje zahtjeve iz članka 5. stavka 1. točaka (a) i (b) Direktive 91/414/EEZ.

(7) Fenitrotion stoga ne bi trebalo uvrstiti u Prilog I. Direktivi 91/414/EEZ.

(8) Potrebno je poduzeti mjere kako bi se osiguralo da se dana odobrenja za sredstva za zaštitu bilja koja sadrže fenitrotion povuku u propisanom roku te da se ne produljuju i ne izdaju nova odobrenja za takva sredstva.

(9) Ako države članice odobre produljenje roka za uklanjanje, skladištenje, stavljanje na tržište i uporabu postojećih zaliha sredstava za zaštitu bilja koja sadrže fenitrotion, to se razdoblje mora ograničiti na najviše dvanaest mjeseci kako bi se omogućila uporaba postojećih zaliha najviše u jednoj sezoni rasta.

(10) Ovom se Odlukom ne dovodi u pitanje nijedna mjera koju Komisija može u kasnijoj fazi poduzeti za tu aktivnu tvar u okviru Direktive Vijeća 79/117/EEZ od 21. prosinca 1978. o zabrani stavljanja na tržište i upotrebi sredstava za zaštitu bilja koja sadrže određene aktivne tvari (5).

(11) Ovom se Odlukom ne dovodi u pitanje podnošenje zahtjeva za fenitrotion u skladu s odredbama članka 6. stavka 2. Direktive 91/414/EEZ s ciljem njegovog mogućeg uvrštenja u njezin Prilog I.

(12) Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

DONIJELA JE OVU ODLUKU:

Članak 1.

Fenitrotion se kao aktivna tvar ne uvrštava u Prilog I. Direktivi 91/414/EEZ.

Članak 2.

Države članice osiguravaju da se:

(a) odobrenja za sredstva za zaštitu bilja koja sadrže fenitrotion povuku do 25. studenoga 2007.;

(b) ne izdaju niti produljuju odobrenja za sredstva za zaštitu bilja koja sadrže fenitrotion od dana objave ove Odluke.

Članak 3.

Svako produljenje roka koje odobre države članice u skladu s odredbama članka 4. stavka 6. Direktive 91/414/EEZ mora biti što je moguće kraće i prestaje važiti najkasnije 25. studenoga 2008.

Članak 4.

Ova je Odluka upućena državama članicama.

Sastavljeno u Bruxellesu 25. svibnja 2007. Za Komisiju Markos KYPRIANOU Član Komisije

(1) SL L 230, 19.8.1991., str. 1. Direktiva kako je zadnje izmijenjena Direktivom Komisije 2007/25/EZ (SL L 106, 24.4.2007., str. 34.).

(2) SL L 55, 29.2.2000., str. 25. Uredba kako je zadnje izmijenjena Uredbom (EZ) br. 1044/2003 (SL L 151, 19.6.2003., str. 32.).

(3) SL L 98, 7.4.2001., str. 6.

(4) EFSA Scientific Report (2006) 59, 1-80, Conclusion on the peer review of fenitrothion.

(5) SL L 33, 8.2.1979., str. 36. Direktiva kako je zadnje izmijenjena Uredbom (EZ) br. 850/2004 Europskog parlamenta i Vijeća (SL L 158, 30.4.2004., str. 7.), kako je ispravljena u SL L 229, 29.6.2004., str. 5.